b'\n_START_ARTICLE_\nStasiti kamenjak\n_START_SECTION_\nOpis\n_START_PARAGRAPH_\nOdrasli dose\xc5\xbeejo 29 do 34 mm v dol\xc5\xbeino, od tega zadek 20\xe2\x80\x9324 mm. Za samce je zna\xc4\x8dilen splo\xc5\xa1\xc4\x8den zadek oran\xc5\xbene barve z nizom \xc4\x8drnih lis kaplji\xc4\x8daste oblike ob vsaki strani. Zelo podoben je krvavorde\xc4\x8demu kamenjaku, od katerega ga najzanesljiveje lo\xc4\x8dimo po bolj enakomerno splo\xc5\xa1\xc4\x8denem zadku, ki je pri krvavorde\xc4\x8dem kamenjaku bolj kijaste oblike (torej najbolj raz\xc5\xa1irjen pri konici). Stasiti kamenjak ima tudi ob\xc4\x8dutno svetlej\xc5\xa1e pterostigme._NEWLINE_Odrasli letajo pozno poleti. So \xc5\xa1ibki letalci.\n_START_SECTION_\nHabitat in raz\xc5\xa1irjenost\n_START_PARAGRAPH_\nRazmno\xc5\xbeuje se v nestalnih vodnih telesih, ki se jeseni izsu\xc5\xa1ijo in jih znova napolni voda ob taljenju snega pozno spomladi, s pridom pa izkoristi tudi umetna zajezitvena jezera in ri\xc5\xbeeva polja, v katerih podobno dinamiko vzdr\xc5\xbeuje \xc4\x8dlovek. V nekaterih delih Evrope naj bi se raz\xc5\xa1iril tudi na ra\xc4\x8dun gojenja krapov, ki potrebujejo podobne pogoje._NEWLINE_Vrsta je raz\xc5\xa1irjena po predelih Evrazije z zmernim podnebjem od Zahodne Evrope do Japonske, z izjemo srednjeazijskih step in pu\xc5\xa1\xc4\x8dav. Glavnina evropske populacije \xc5\xbeivi ob obronkih Alp in ni\xc5\xbeavjih vzhodne Nem\xc4\x8dije ter Poljske. Po ve\xc4\x8djem delu obmo\xc4\x8dja raz\xc5\xa1irjenosti je prisotna le lokalno. Zaradi intenzifikacije rabe zemlji\xc5\xa1\xc4\x8d in opu\xc5\xa1\xc4\x8danju tradicionalnih praks populacija upada po vsej Evropi, za razliko od \xc5\xa1tevilnih drugih vrst ka\xc4\x8djih pastirjev, ki so si v zadnjih nekaj desetletjih opomogle na ra\xc4\x8dun izbolj\xc5\xa1anja stanja vodotokov. Zato je na evropski ravni opredeljena kot ranljiva vrsta._NEWLINE_V Sloveniji stasiti kamenjak prakti\xc4\x8dno nima primernih habitatov. Edino znano najdi\xc5\xa1\xc4\x8de so akumulacijska jezera in mokri\xc5\xa1\xc4\x8da na Dravskem polju, obmo\xc4\x8dje s premerom manj kot 8 km, ki je za\xc5\xa1\xc4\x8diteno v sklopu Krajinskega parka Ra\xc4\x8dki ribniki - Po\xc5\xbeeg. Na Rde\xc4\x8di seznam ka\xc4\x8djih pastirjev iz Pravilnika o uvrstitvi ogro\xc5\xbeenih rastlinskih in \xc5\xbeivalskih vrst v rde\xc4\x8di seznam je stasiti kamenjak uvr\xc5\xa1\xc4\x8den kot prizadeta vrsta.'